b'\n_START_ARTICLE_\nFrederick C. Lincoln\n_START_PARAGRAPH_\nFrederick Charles Lincoln (1892 Denver, Colorado - 1960) oli yhdysvaltalainen lintutieteilij\xc3\xa4, jolla ei ollut akateemista tutkintoa._NEWLINE_Lincolnin nuoruuden kiinnostus lintuihin kypsyi tutkijaksi Coloradon luonnontieteellisess\xc3\xa4 museossa, jonne h\xc3\xa4n p\xc3\xa4\xc3\xa4si ty\xc3\xb6skentelem\xc3\xa4\xc3\xa4n L.J. Hersheyn, lintutieteen osaston kuraattorin, apulaiseksi. Museossa h\xc3\xa4n tutustui Alexander Wetmoreen, joka ty\xc3\xb6skenteli museossa opiskelijana. Vuonna 1913 Lincoln valittiin Hersheyn jatkajaksi kuraattorin virkaan. Lincoln toimi virassa vuoteen 1920 asti, pit\xc3\xa4en virkavapaata vuosina 1918\xe2\x80\x931919 palvellessan Yhdysvaltain armeijan viestijoukkojen kyyhkyasiantuntijana._NEWLINE_Vuonna 1920 Lincoln nimitettiin valtion biologisen tutkimuslaitokseen (US Bureau of Biological Survey), Washington DC, miss\xc3\xa4 h\xc3\xa4nen teht\xc3\xa4v\xc3\xa4kseen tuli organisoida valtion rengastustoiminta. Lincoln hoiti teht\xc3\xa4v\xc3\xa4ns\xc3\xa4 tunnollisesti ja ammattitaidolla, ja hoiti virkaa l\xc3\xa4hes kolme vuosikymment\xc3\xa4 vuoteen 1946 saakka. H\xc3\xa4n organisoi rengastustoimiston, ja aloitti useita tutkimuksia sek\xc3\xa4 tietojen tallennusmenetelmi\xc3\xa4. H\xc3\xa4n koulutti rengastajia, vakiinnutti k\xc3\xa4yt\xc3\xa4nt\xc3\xb6j\xc3\xa4, hoiti rengastustoimistojen v\xc3\xa4list\xc3\xa4 kansainv\xc3\xa4list\xc3\xa4 yhteisty\xc3\xb6t\xc3\xa4, ja edisti rengastuksen merkityst\xc3\xa4 tieteellisen tutkimuksen apuv\xc3\xa4lineen\xc3\xa4._NEWLINE_Parhaiten Lincoln kuitenkin muistetaan kirjallisista saavutuksistaan. H\xc3\xa4n julkaisi rengastustiedonantoja (Bird Banding Notes) ja yli 250 rengastusta sivuavaa kirjoitusta (Returns from Banded Birds). Yhdess\xc3\xa4 E.P. Baldwinin kanssa h\xc3\xa4n julkaisi Rengastajan k\xc3\xa4sikirjan (Manual for Bird Banders) 1929. Vuonna 1930 julkaistussa suppeassa teoksessa Calculating Waterfowl Abundance on the Basis of Banding Returns Lincoln esitti runsaudenarviointimenetelm\xc3\xa4ns\xc3\xa4 ("Lincoln Index"), joka perustui merkityist\xc3\xa4 el\xc3\xa4imist\xc3\xa4 saatuihin l\xc3\xb6yt\xc3\xb6ihin._NEWLINE_Vuonna 1935 Lincoln julkaisi rengasl\xc3\xb6yt\xc3\xb6jen perusteella tehdyn teoksen vesilintujen muuttoreiteist\xc3\xa4 The Waterfowl Flyways of North America. Samana vuonna julkaistu lintujen yleist\xc3\xa4 muuttoa k\xc3\xa4sittelev\xc3\xa4 The Migration of North American Birds nosti h\xc3\xa4net muutontutkimuksen auktoriteetiksi. The Migration of American Birds, vuonna 1939 julkaistu yleistajuisempi teos oli Louis Agassiz Fuertesin kuvittama. Lincoln oli yksi American Waterfowl and Birds of Alaska -teoksen kirjoittajista, ja h\xc3\xa4n osallistui my\xc3\xb6s useiden muiden teosten osien kirjoittamiseen.'